Witpoort trots op hul F1-wenners | Netwerk24
Witpoort trots op hul F1-wenners
Die Mach 4-span van die Laerskool Witpoort naby Bapsfontein het vroeër vandeesmaand die eerste plek behaal in die distrik se F1-resies vir skole.
Die kompetisie is by die Sci-Bono-wetenskapsentrum in Johannesburg gehou.
Dit is deur Sangari SA en die departement van onderwys aangebied.
Die Mach 4-span: Lalique van der Vyver, Zed Lake, Corlia Eksteen, Christo Bester en Benita Schinkel. Foto: Stone House Studio
Nie net was die span algeheel eerste nie, maar hulle het ook toekennings ingeryg vir die beste portefeulje, die beste kuipstop-uitstalling, die beste verbale aanbieding en hulle was die wenners van die uitdunwedrenne.
Die Mach 4-span bestaan uit die gr. 6-leerlinge Benita Schinkel, Christo Bester, Lalique van der Vyver en Zed Lake, asook hul onderwyser, Corlia Eksteen.
“Die kompetisie is die toepassing van STEM (wetenskap, tegnologie, ingenieurswese en wiskunde),” sê die skool.
“Behalwe vir die ontwerp van die motor en die resies wat hulle jaag, moet hulle self die bemarking doen en die borge werf.
“Die Mach 4-span het baie waarde uit die ervaring geput en sal – soos hul leuse aandui – ‘Loud and Proud’ wees wanneer hulle aan die provinsiale eindronde op 27 Oktober deelneem.”
Meer oor: Renjaag
W-Kaapse skole se wetenskap en wiskunde is tops